LT Europos Sąjungos oficialusis leidinys C 22/7

KOMISIJOS SPRENDIMAS

2012 m. sausio 26 d.

dėl e. valdžios ekspertų grupės įsteigimo

2012/C 22/04

EUROPOS KOMISIJA,

atsižvelgdama į Sutartį dėl Europos Sąjungos veikimo,

kadangi:

(1) kaip nurodyta Komisijos komunikate „2011–2015 m. Europos e. valdžios veiksmų planas“ (toliau – e. valdžios veiksmų planas) (1), „valstybės narės yra visapusiškai įsipareigojusios įgyvendinti Malmės deklaracijos politinius prioritetus“ (2). Jos taip pat paragino Europos Komisiją organizuoti bendrą šio veiksmų plano valdymą ir suteikti galimybę valstybėms narėms aktyviai dalyvauti jį įgyvendinant. 2011 m. gegužės mėn. Tarybos išvadose (3) buvo patvirtinti e. valdžios veiksmų planas ir jame numatyti veiksmai;

(2) todėl būtina, kad Komisija įsteigtų iš kompetentingų valstybių narių institucijų, atsakingų už e. valdžios sritį, atstovų sudarytą ekspertų grupę ir nustatytų grupės užduotis ir sandarą;

(3) asmens duomenys turėtų būti tvarkomi laikantis 2000 m. gruodžio 18 d. Europos Parlamento ir Tarybos reglamento (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (4),

NUSPRENDĖ:

1 straipsnis

Komisija įsteigia e. valdžios ekspertų grupę (toliau – e. valdžios grupė).

2 straipsnis

Užduotys

Grupės užduotys:

— konsultuoti Komisiją strateginiais e. valdžios klausimais, susijusiais su e. valdžios veiksmų planu, dalyvauti nustatant reikalingus prioritetus, tikslus ir veiksmus ir pasiūlyti reikiamus jų pakeitimus remiantis e. valdžios veiksmų plano įgyvendinimo vidurio laikotarpio vertinimu,

— padėti Komisijai nustatyti valstybių narių atitinkamų veiksmų plane numatytų veiksmų bendruosius tikslus,

— sudaryti sąlygas forumui, kuriame su atitinkamomis Komisijos tarnybomis būtų rengiamos strateginės diskusijos ir keičiamasi patirtimi,

— keistis nuomonėmis dėl klausimų, susijusių su nacionalinėmis e. valdžios strategijomis e. valdžios veiksmų plano srityse, kai tai susiję su tikslų įgyvendinimu,

— sudaryti sąlygas forumui, per kurį valstybės narės informuotų Komisiją apie veiksmų plano įgyvendinimo pažangą savo šalyje.

Siekdama užtikrinti optimalų e. valdžios srities veiksmų įgyvendinimą, e. valdžios grupė per Komisiją palaikys ryšius su aukšto lygio grupe skaitmeninės darbotvarkės klausimais.

Be to, per Komisiją e. valdžios grupė palaikys ryšius ir koordinuos veiklą su ISA programos komitetu (5).

3 straipsnis

Konsultavimasis

Komisija gali konsultuotis su e. valdžios grupe visais e. valdžios veiksmų plano įgyvendinimo klausimais.

4 straipsnis

Sudėtis. Paskyrimas

1. E. valdžios grupę sudarys valstybių narių kompetentingų institucijų atstovai. Kiekviena valstybė narė skirs vieną aukšto lygio atstovą. Atstovai bus atsakingi už nacionalines e. valdžios strategijas ir turės būti pajėgūs užtikrinti tinkamą nacionalinių valdžios institucijų, dalyvaujančių įvairių e. valdžios veiksmų plane nurodytų sričių veikloje, koordinavimą. Atsižvelgiant į svarstomą dalyką ir nepažeidžiant susitikimų išlaidų kompensavimui taikomų taisyklių, grupės darbe su valstybių narių atstovais gali dalyvauti atitinkami kolegos.

2. Grupės nariai skiriami 2011–2015 m. Veiksmų plano įgyvendinimo laikotarpiui.

3. Gali būti paskirta tiek pat pakaitinių narių, kiek skiriama narių. Pakaitiniai nariai skiriami laikantis tų pačių sąlygų, kaip ir skiriant nuolatinius narius; pakaitiniai nariai automatiškai pakeičia nedalyvaujančius ar savo pareigų negalinčius eiti narius.

4. Nariai, kurie nebegali veiksmingai dalyvauti grupės svarstymuose, kurie atsistatydina ar nesilaiko šio straipsnio 3 dalyje arba Sutarties 339 straipsnyje nustatytų sąlygų, gali būti pakeisti laikotarpiui, likusiam iki jų kadencijos pabaigos.

5. Paskirtų grupės narių vardai ir pavardės skelbiami Komisijos ekspertų grupių ir kitų panašių subjektų registre (toliau – registras) ir e. valdžios svetainėje http://ec.europa.eu/information_society/activities/egovernment/index_en.htm

5 straipsnis

Veikla

1. E. valdžios grupei pirmininkauja Komisijos atstovas.

2. Komisijos atstovas gali kviesti grupės darbe ad hoc pagrindu dalyvauti grupei nepriklausančius ekspertus, turinčius specialiųjų žinių kuriuo nors darbotvarkės klausimu. Be to, Komisijos atstovas EEE ir ELPA šalims ir stojančiosioms šalims gali suteikti stebėtojo statusą. Tokiu atveju šių šalių kompetentingos valdžios institucijos skiria po vieną aukšto lygio atstovą.

3. Ekspertų grupių nariai ir jų atstovai, taip pat kviestiniai ekspertai ir stebėtojai laikosi Sutartyse ir jų įgyvendinimo taisyklėse nustatytų įpareigojimų saugoti profesinę paslaptį, taip pat Komisijos saugumo taisyklių dėl ES įslaptintos informacijos apsaugos, kurių tekstas pateikiamas Komisijos sprendimo 2001/844/EB, EAPB, Euratomas (6) priede. Jei jie nesilaikytų šių įpareigojimų, Komisija galėtų imtis visų tinkamų priemonių.

4. E. valdžios grupės posėdžiai rengiami Komisijos patalpose. Komisija teikia sekretoriato paslaugas. Grupės ir jos pogrupių posėdžiuose gali dalyvauti kiti Komisijos pareigūnai, besidomintys grupėse svarstomais klausimais.

5. Grupė priima darbo tvarkos taisykles remdamasi standartinėmis ekspertų grupių darbo tvarkos taisyklėmis (7).

6. Norėdama paskelbti svarbią informaciją apie grupės veiklą, Komisija tą informaciją pateikia registre arba pateikia nuorodą iš registro į specialią interneto svetainę.

6 straipsnis

Posėdžių išlaidos

1. Grupės veikloje dalyvaujantiems asmenims už jų teikiamas paslaugas neatlyginama.

2. Dalyvaujančių asmenų kelionės ir pragyvenimo išlaidas, susijusias su grupės veikla, pagal galiojančias Komisijos nuostatas atlygina Komisija.

3. Tos išlaidos kompensuojamos neviršijant pagal metinę išteklių skyrimo procedūrą skirtų asignavimų.

7 straipsnis

Taikomumas

Šis sprendimas galioja iki 2015 m. gruodžio 31 d.

Priimta Briuselyje 2012 m. sausio 26 d. Komisijos vardu Neelie KROES Pirmininko pavaduotoja

(1) Nuoroda COM(2010) 743.

(2) Žr. Malmės deklaraciją: http://www.egov2009.se/wp-content/uploads/Ministerial-Declaration-on-eGovernment.pdf

(3) Tarybos išvados dėl Europos e. valdžios 2011–2015 m. veiksmų plano; 2011 m. gegužės 27 d., 3093-asis Transporto, telekomunikacijų ir energetikos tarybos posėdis, kuriame svarstyti tik telekomunikacijų klausimai.

(4) OL L 8, 2001 1 12, p. 1.

(5) ISA: Europos viešojo administravimo institucijų sąveikos sprendimų programa, Sprendimas Nr. 922/2009/EB.

(6) 2001 m. lapkričio 29 d. Komisijos sprendimas, iš dalies keičiantis jos Darbo tvarkos taisykles (OL L 317, 2001 12 3, p. 1).

(7) SEC(2010) 1360 IV priedas.